ג'ימי וייט

**ג'יימס "ג'ימי" וורן וייט** (נולד ב-2 במאי 1962; באנגלית: **James Warren White**) הוא שחקן סנוקר מקצועני אנגלי. הוא זכה בשתיים משלוש תחרויות הכתר המשולש: המאסטרס (1984) ואליפות בריטניה (1992) ודורג בשיאו במקום השני בעולם. וייט גם העפיל שש פעמים לגמר אליפות העולם בסנוקר אם כי הפסיד בכולן. ב-2017 נשר וייט אל מחוץ ל-64 הראשונים בדירוג העולמי, אך הוא קיבל מספר פעמים כרטיס הזמנה לסבב הסנוקר העולמי המאפשר לו להמשיך להתחרות.

וייט ביצע לאורך הקריירה 327 רצפים של מאה נקודות ומעלה, כולל רצף מקסימלי אחד של 147 נקודות. נכון למרץ 2026 הוא מדורג במקום ה-122 בדירוג העולמי. סגנון משחקו ההתקפי הקנה לו בסבב הסנוקר את הכינוי ה"סופה" (The Whirlwind) והפופולריות שלו הקנתה לו את הכינוי "אלוף העם" (The People's Champion). וייט גם משמש כפרשן בשידורי סנוקר והוא חבר במסדר האימפריה הבריטית.

## קריירה

וייט נולד בבלהאם בדרום לונדון ב-1962. הוא החל לשחק סנוקר בילדותו ולעתים תכופות נעדר מבית הספר בכדי לשחק סנוקר במועדון בשכונת טוטינג. הוא התחרה בתחרויות נוער וב-1977 זכה באליפות אנגליה עד גיל 16. ב-1979 היה וייט לזוכה הצעיר ביותר אי פעם באליפות אנגליה לחובבים וב-1980 זכה באליפות העולם לחובבים ונכנס לסבב המקצועני.

וייט זכה בתואר המקצועני הראשון שלו ב-1981 בטורניר בסקוטלנד. ב-1984 זכה לראשונה באחת מתחרויות הכתר המשולש כאשר גבר על טרי גריפית' בגמר המאסטרס. באותה שנה הגיע לראשונה לגמר אליפות העולם שם הפסיד לסטיבן דייוויס.

ב-1986 זכה בתואר הדירוג הראשון שלו כאשר גבר על קליף ת'ורבורן בגמר הקלאסיק. באותה שנה זכה וייט גם בתחרות הגרנד פרי וב-1987 זכה בבריטיש אופן. הישגים אלה הזניקו אותו למקום השני בדירוג העולמי, דירוג השיא בקריירה שלו. ב-1992 זכה וייט בארבע תחרויות דירוג, כולל אליפות בריטניה, שם גבר בגמר על ג'ון פרוט.

בשנים 1994-1990 העפיל וייט חמש פעמים ברציפות לגמר אליפות העולם, אך לא הצליח לזכות בתואר. וייט התקרב לזכייה ב-1992 כאשר הוביל בגמר 14-8 על סטיבן הנדרי אך הפסיד עשרה משחקונים ברציפות. הוא היה שוב קרוב לזכייה ב-1994 כאשר הוביל על הנדרי במשחקון המכריע אך באופן מפתיע לא הצליח להטביע כדור שחור והנדרי ניצל את ההזדמנות כדי לנצח 18-17 ולזכות ובאליפות העולם.

ממוזער|ג'ימי וייט במאסטרס הגרמני, 2013

תואר הדירוג האחרון שלו היה ב-2004 אז זכה באליפות השחקנים לאחר שגבר במשחק הגמר על פול האנטר. ב-2017 איבד וייט את מקומו בסבב הסנוקר לאחר 37 שנים, אך מנהלי הסבב העניקו לו מספר פעמים כרטיס סבב בהזמנה (Invitational Tour Card) המאפשר לו להמשיך להתחרות.

וייט גם נוהג להשתתף בתחרויות סנוקר לוותיקים וזכה ארבע פעמים באליפות העולם לוותיקים. הוא גם משמש כפרשן בשידורי סנוקר ביורוספורט ו-TNT.

## רשימת תוארי דירוג

## חייו האישיים

לוייט חמישה ילדים מנישואיו לאשתו לשעבר, מורין מוקלר. מאז 2018 הוא בזוגיות עם ג'ייד סלוסרצ'יק, לשעבר מלכת היופי של בלקפול.

וייט הוכר כחבר במסדר האימפריה הבריטית, שמו נכלל ברשימת מקבלי התארים שפורסמה ערב שנת 1999.

וייט פרסם ספר על סנוקר בשם *Jimmy White's* *Snooker Masterclass* שיצא לאור בשנת 1992 ובנוסף כתב שני ספרים אוטוביוגרפיים: *Behind the White Ball: My Autobiography* שיצא לאור ב-1998 והספר *Second* *Wind : My* *Autobiography* שיצא לאור ב-2015.

וייט סיפר כי כבר בגיל צעיר היה אלכוהוליסט. בנוסף היה וייט מכור לסמים, התמכרות שהחמירה אחרי הפסדו בגמר אליפות העולם ב-1984. הוא חשף בראיונות לאמצעי התקשורת כי לאורך השנים בזבז חלק ניכר מכספו בכדי להשיג קראק וקוקאין.בנוסף היה מכור להימורים והוא מעריך כי לאורך השנים הוציא כ-3 מיליון פאונד על הימורים.

ב-1995 אובחן וייט כחולה בסרטן האשכים והוא החלים לאחר שעבר ניתוח להסרת הגידול.ב-2025 חשף וייט כי הוא אובחן כבעל הפרעת קשב ופעלתנות יתר.

## קישורים חיצוניים

## הערות שוליים

קטגוריה:שחקני סנוקר בריטים
קטגוריה:ספורטאים אנגלים
קטגוריה:חברים במסדר האימפריה הבריטית
קטגוריה:פרשני ספורט אנגלים
קטגוריה:אנגלים שנולדו ב-1962